7 Ka nako eo, banna bao ba ne ba dira tshwetso e go neng go ka bonala e ne e sa tlwaelega. Temana ya borobedi ya re: “Ba feta Misia mme ba fologela mo Teroase.” Banna bao ba ne ba leba bophirima mme ba tsamaya dikilometara di le 563, ba feta metse e mentsi go fitlha ba goroga kwa boemelakepe jwa Teroase, e leng tsela e e dirisiwang go ya Makedonia. Fa Paulo le bapati ba gagwe ba le koo, ba ne ba kokota lekgetlho la boraro, mme mo lekgetlhong leno, dikgoro di ne tsa bulega. Temana ya borobongwe e bega se se neng sa direga morago ga foo: “Mo bosigong ponatshegelo ya bonala kwa go Paulo: monna mongwe wa Momakedonia o ne a eme a mo rapela a re: ‘Tla ka kwano mo Makedonia o re thuse.’” La bofelo Paulo o ne a itse gore o tshwanetse go rera kae. Kwantle ga go senya nako, banna bao ba ne ba tsamaya ka sekepe go ya Makedonia.